稽山雪
作者：陸游
朝代：宋

paragraphs: 高人采藥來禹穴，骨瘦巉然鬢眉白。
結茅分得野鹿場，一夜北風三尺雪。
明朝過午勢愈惡，虎兕交迹人聲絕。
虛窗縱橫叢竹入，幽磵荒寂孤松折。
凍吟孰窺袁安戶，僵卧禿盡蘇武節。
人生饑寒固亦有，養氣不動真豪傑。
希名後世吾所耻，姓字寧與身俱滅。
班馬復生無自書，我作此歌空激烈。